Source: http://ispigl.eu/denik/?q=node/18646
Timestamp: 2020-02-20 15:31:56+00:00
Document Index: 3274296

Matched Legal Cases: ['súd ', 'súd ', 'súd ', 'súd ', 'súd ', 'súd ']

Kauza KTAG: Kiska v SR podal sťažnosť proti obvineniu | iSPIGL
Kauza KTAG: Kiska v SR podal sťažnosť proti obvineniu
Vložil/a autor, St, 12/18/2019 - 02:04
Exprezident a šéf strany Za ľudí Andrej Kiska považuje obvinenie z daňového podvodu za politickú kampaň a podal sťažnosť. Exprezident Andrej Kiska čelí od začiatku decembra stíhaniu v kauze KTAG. Polícia ho obvinila z pokračujúceho zločinu daňového podvodu vo forme organizátorstva. Obvinenie súvisí s Kiskovou prezidentskou kampaňou. Bývalá hlava štátu ho považuje za politickú kampaň pred blížiacimi sa parlamentnými voľbami.
Kiska podal proti vzneseniu obvinenia sťažnosť. Pre Aktuality.sk to potvrdil jeho advokát Daniel Lipšic. „Sťažnosť sme podali ešte minulý týždeň s tým, že som si vyžiadal znalecký posudok, na ktorý sa odvoláva tlačová správa polície, aj uznesenie o vznesení obvinenia. Z neho nie je zrejmé, čo relevantné posudok obsahuje,“ vysvetlil Lipšic.
Vyšetrovateľ podľa neho odpovedal, že posudok zašle až v priebehu tohto týždňa. „Sťažnosť teda odôvodníme do desiatich dní od momentu, ako dostaneme posudok,“ dodal advokát.
Stíhanie Andreja Kisku sa týka rokov 2013 až 2014. V tom čase si ako uchádzač o post hlavy štátu nechal platiť časť predvolebnej kampane svojou firmou KTAG. Spoločnosť si potom dala výdavky do nákladov a vypýtala si vratku vo výške takmer 150-tisíc eur.
Nasledovali daňové kontroly. Prvá v roku 2014, šlo o kontrolu oprávnenosti nadmerného odpočtu DPH za apríl 2014. Nadmerný odpočet vo výške 146-tisíc eur vznikol hlavne z faktúr na propagáciu mena Andrej Kiska.
Daňový úrad sa rozhodol neuznať náklady spojené s budovaním značky „Andrej Kiska“ ako náklady KTAG a nadmerný odpočet za toto obdobie neuznal. Vratka teda nebola nikdy vyplatená, no už samotné uplatnenie považuje polícia za trestný čin.
Policajti sa opierajú o posudky
„Obvinenie bolo vznesené predovšetkým na základe výsledkov znaleckých posudkov a zabezpečených listinných dôkazov, rozsiahleho dokazovania a výsluchov svedkov. Ďalšie skutočnosti vzhľadom na prebiehajúce vyšetrovanie nebudeme uvádzať,“ informovala polícia.
NAKA ešte vo februári obvinila konateľa Kiskovej firmy Eduarda Kučkovského. Ten podal proti obvineniu sťažnosť, ktorú podľa Lipšica prokurátor zamietol.
Preverovanie daní firmy KTAG má dlhšiu históriu. Prípad rieši už v poradí tretí vyšetrovateľ. Až ten vzniesol obvinenia. Prvého vyšetrovateľa vymenil ešte vtedajší policajný šéf Tibor Gašpar, keď prípad vzal z kraja a pridelil ho NAKA. Druhú vyšetrovateľku menil dozorujúci prokurátor, vraj nebola dostatočne kvalitná.
Obvinenie Kučkovského prišlo v čase, keď prezident Kiska odkázal predsedovi vládneho Smeru-SD Robertovi Ficovi, že ho nevymenuje za sudcu Ústavného súdu. Polícia v tejto súvislosti riešila aj možné vydieranie Kisku Ficom. Stíhanie zastavila s odôvodnením, že skutok nie je trestným činom.
Ústavný súd Kisku podržal
Kauzou KTAG sa na utajenom rokovaní zaoberal aj parlamentný výbor pre nezlučiteľnosť funkcií.
Poslanci uložili Kiskovi pokutu vo výške trojnásobku jeho niekdajšieho prezidentského mesačného platu. Sankciu mal zaplatiť za údajné nepriznanie záväzku voči firme KTAG, čo Kiska odmietol a obrátil sa na Ústavný súd.
Trojčlenný senát v zložení Jana Laššáková, Peter Molnár a Ľuboš Szigeti zrušil pokutu udelenú poslancami. Rozhodnutie zdôvodnil aj tým, že poslanecký výbor „nepostupoval v súlade so základnými právnymi princípmi, platnými pre konanie orgánov rozhodujúcich o právach a povinnostiach fyzických a právnických osôb“, aktuality.sk
Prezidentka prijala Kalavskej demisiu a oznámila, kto povedie rezort
Prezidentka určila premiéra Petra Pellegriniho, aby dočasne spravoval veci ministra zdravotníctva.
Prezidentka SR Zuzana Čaputová prijala demisiu ministerky zdravotníctva Andrey Kalavskej (nominantka Smer-SD).
Na ostávajúcich pár mesiacov do volieb prevezme riadenie rezortu premiér Peter Pellegrini (Smer-SD).
Kalavská odchádza z Pellegriniho vlády, pretože ju Smer nepodporil pri reforme nemocníc, nepodržal ju ani pri ďalších zákonoch, ktoré sa týkali očkovania a dlhodobej starostlivosti a predseda Smeru na jej adresu používal expresívne výrazy.
V rozhovore pre Aktuality.sk hovorila o tom, že sa nevie stotožniť s tým, že sa politika dostala nad odbornosť.
Vypočujte si časť prejavu prezidentky o zdravotníctve, aj vyjadrenia ministerky Kalavskej pre Aktuality.sk:
Demisiu oznámila minulý pondelok médiám prostredníctvom mailu, premiérovi sms-kou, keďže bol odcestovaný v zahraničí.
Prezidentka SR vo svojom prejave hovorila, že rozumie, prečo ministerka zdravotníctva podala demisiu.
„Pani ministerka nechcela udržiavať v zdravotníctve iba status quo, ale pokúsila sa zmeniť jeho smerovanie. Chcem sa jej za to poďakovať, lebo som presvedčená, že to bola správna a opodstatnená ambícia. Napokon sa však nenašla politická vôľa nielen na reformu nemocníc, ale ani na takú zásadnú vec, akou je povinné očkovanie. Sklamaniu pani Kalavskej rozumiem," uviedla Čaputová.
Najoptimálnejšie riešenie
Kalavská rezort opúšťa predčasne ako jej viacerí predchodcovia. Podľa vlastných slov ale odchádza s pocitom dobre vykonanej práce, s pocitom, že na ministerstve zanecháva kvalitných ľudí. Že štyri roky v rezorte neboli premárnené a výsledky pocítia pacienti, aj lekári.
Po novom roku bude riešiť svoje ďalšie pôsobisko, ktorým by mala byť Univerzitná nemocnica Bratislava, kde pôsobila už v minulosti. „Zatiaľ som dohodnutá, že by som sa vrátila odkiaľ som prišla," povedala Kalavská.
Dávať premiérovi rady, ako má viesť rezort si nedovolí a hovorí, že na ministerstve sú kvalitní ľudia, ktorí vedia čo majú robiť. S Pellegrinim sa vraj rozchádza v dobrom.
Premiér hovorí, že prevzatie rezortu ním samým bolo po dohode s prezidentkou najoptimálnejším riešením. Spolieha sa na tím ľudí na ministerstve.
„Myslím, že je tam kopec rozpracovaných strategických vecí, ktoré chcem povzbudiť, aby ich kolektív ďalej dopracovával," povedal Pellegrini.
Premiér ešte minulý týždeň presviedčal Kalavskú od demisie, na druhej strane povedal, že ju chápe. Na otázku, či by s ňou rátal, ak by sa opäť stal predsedom vlády odpovedal neurčito.
„Ja nie som veľký fanúšik takého toho, či sa dá dvakrát do tej istej rieky vstúpiť," povedal.
Prezidentka: máme veľa odvrátiteľných úmrtí
Prezidentka sa vo svojom prejave vyjadrila aj k zdravotníctvu. Hovorila, že na zmenu nestačia investície do zdravotníckej techniky, do rekonštrukcií nemocníc a poukázala na to, že ešte stále máme príliš veľa odvrátiteľných úmrtí.
Úplne zbytočne u nás umiera takmer dvaapolnásobne viac ľudí ako je priemer v najvyspelejších krajinách Európskej únie," uviedla prezidentka s tým, že je povinnosťou robiť takú politiku, aby sa táto úmrtnosť znížila.
Poukázala aj na chýbajúci zdravotnícky personál.
„Viem, že za necelé 3 mesiace, ktoré zostávajú do volieb, potrebné zmeny nie je možné zrealizovať. Vašou hlavnou úlohou, pán premiér, ako povereného vedením rezortu, bude plnenie záväzkov voči lekárom, sestrám a zdravotníckym zariadeniam, na prospech pacientov," vyzvala Pellegriniho. A vyjadrila tiež nádej, že reforma zdravotníctva bude relevantným podkladom pre novú vládu a ďalšieho ministra alebo ministerku.
Ministerka lekárka
Kalavská prišla na ministerstvo v roku 2016, pri zostavovaní novej vlády. Vtedajší minister zdravotníctva Tomáš Drucker si ju vybral ako štátnu tajomníčku. Na rezorte mala na starosti sekciu liekovej politiky aj zdravotnej starostlivosti.
Keď sa vlani po vražde novinára Jána Kuciaka a jeho snúbenice Martiny Kušnírovej kreovala obmenená vláda na čele s Petrom Pellegrinim, Drucker sa presunul na ministerstvo vnútra a Kalavská prebrala jeho stoličku na zdravotníctve.
Vo funkcii sa jej podarilo aspoň odštartovať búracie práce na 30 rokov nedokončenej nemocnici Rázsochy, započať projekt detenčného ústavu, či rozbehnúť skríningové programy, ktoré majú u pacient včas odhaliť rakovinu. Pokračovala aj v započatom projekte svojho prechodcu - obnovy prístrojového vybavenia nemocníc.
Ešte ako štátna tajomníčka sa podieľala na zákone, ktorý stopol reexport liekov zo Slovenska.
Jej ministrovanie je ale spájané aj s tendrom na licencie pre záchranky, ktorý vyvolal mnohé pochybnosti a dnes ho preveruje Generálna prokuratúra SR. Ak jeď to nebol priamo rezort, ktorý súťaž robil, nepodnikol kroky, aby súťaž stransparetnil.
Vo funkcii sa jej nepodarilo napríklad presadiť, to čo sľubovala a to obmedzenie zisku zdravotných poisťovní.
Počas svojho pôsobenia na ministerskom poste opakovala, že je jednoduchý lekár a po skončení funkcie sa chce vrátiť do praxe.
Pred príchodom na ministerstvo, pracovala na I. Internej klinike v Univerzitnej nemocnici Bratislava a na Poliklinike cudzokrajných chorôb. Zároveň pôsobila ako vysokoškolská pedagogička na Lekárskej fakulte Slovenskej zdravotníckej univerzity v Bratislave a na Vysokej škole zdravotníctva a sociálnej práce Bratislava. Predtým pôsobila aj v zahraničí, v krajinách ako Južný Sudán, Keňa, Kambodža, či Kirgizsko, aktuality.sk
Približne dva mesiace pred voľbami sa poštové schránky ľudí na celom Slovensku zaplnia nielen vianočmý želaniami, ale aj dvoma miliónmi letákov od ministra práce Jána Richtera. Nejde pritom vôbec o lacnú záležitosť. Celkové náklady dosiahnu takmer 110-tisíc eur. Rezort práce však odmieta, že by takáto iniciatíva mala súvis s predvolebnou kampaňou.
„Nejde v žiadnom prípade o ‚volebný‘ leták, ide o základný a štandardný informačný materiál ministerstva práce, sociálnych vecí a rodiny ako orgánu štátnej správy,“ tvrdí ministerstvo v stanovisku pre Aktuality.sk.
Priznávajú však, že nikdy predtým minister Richter takúto poštu verejnosti neposielal.
„Treba však podotknúť, že nikdy v minulosti nebolo prijatých toľko legislatívnych zmien a opatrení na základe vládnych či poslaneckých iniciatív ako v ostatnom období,“ skonštatovala hovorkyňa Veronika Husárová pre Aktuality.sk.
Podľa nej sa navyše množia otázky občanov, ktorí majú často problém zorientovať sa v tom, na čo majú od štátu nárok.
„Leták obsahuje najdôležitejšie opatrenia, ktoré sú v gescii MPSVR SR a na ktoré rezort najčastejšie odpovedá médiám a verejnosti,“ dodala Husárová.
Žitňanská: Je to nehorázne
O kroky ministra, ktorý je na dvanástom mieste kandidátky Smeru-SD, sa zaujímajú aj opozičné strany. Podpredsedníčka strany Za ľudí Jana Žitňanská v tejto veci už priamo oslovila aj samotný Richterov rezort.
Tá pre Aktuality.sk označila konanie Richtera za nehorázne. Podľa nej to totiž vyzerá tak, že si Ján Richter platí svoju predvolebnú kampaň z peňazí daňových poplatníkov.
„Hoci viaceré z prezentovaných opatrení sú posunom k lepšiemu, mnohé vyzerajú dobre len na papieri. Pri ‚obedoch zadarmo‘ už vieme, že pre tie najzraniteľnejšie skupiny sa obedy stali menej dostupnými a detí s ŤZP, ktoré síce sú školopovinné, no kvôli svojmu ťažkému postihnutiu však nemôžu navštevovať školu, ale sú v domovoch sociálnych služieb, sa toto opatrenie vôbec nedotklo,“ pripomenula Žitňanská.
Podľa zástupcov koalície PS/SPOLU je jasné, že Richter zneužíva svoju funkciu na volebnú kampaň. Aj preto chcú voči nemu pripraviť podanie, ktoré by mal riešiť parlamentný výbor pre nezlučiteľnosť funkcií ale aj samotná štátna volebná komisia.
„Informácie v letákoch nie sú ani urgentné, ani aktuálne. Slúžia iba na propagáciu ministra Richtera počas volebnej kampane. Je zrejmé, že pán Richter využil svoju funkciu a právomoci na získavanie výhod v prospech vlastnej politickej strany,“ tvrdí expert koalície PS/SPOLU na právny štát Pavel Nechala.
Niekdajší minister práce Jozef Mihál dodal, že Smer-SD pritom dostal štedrý štátny príspevok za volebný výsledok v roku 2016 a ako každá íná strana poberá aj príspevok na činnosť zo štátneho rozpočtu.
„Majú dosť straníckych peňazí na štedrú volebnú kampaň. Konanie ministra Richtera je o to trápnejšie,“ vyhlásil Mihál.
TIS: Zaujímavá firma v pozadí letáku
O celý prípad sa pritom zaujíma nielen opozícia, ale aj mimovládna organizácia Transparency International Slovensko. Tá priamo hovorí o zneužití štátnych peňazí na nepriamu volebnú kampaň. Podľa TIS tak ide o porušenie férovej volebnej súťaže.
„Smer si tak vie navýšiť limit na výdavky, ktoré na kampaň stranám povoľuje zákon. Okamžite preto podávame podnet volebnej komisii,“ napísala TIS na sociálnej sieti.
Mimovládka navyše upozorňuje, že právny predchodca spoločnosti, ktorá mala na starosti grafiku a tlač letákov za približne 66-tisíc eur, už v minulosti čelil podozreniam z nadmerne dobrej spolupráce so štátom.
„V pochybne organizovanom slovenskom predsedníctve dostala firma zákazku na reklamné predmety za 215-tisíc eur, pričom bola jediná v súťaži. Tento rok dostala firma verejné zákazky už za 600-tisíc. Od roku 2011 to bolo cez 20 miliónov eur,“ skonštatovala TIS.
Komisia sa zíde až po sviatkoch
Či ministerstvo práve mohlo porušiť zákon, sa však tak skoro zrejme verejnosť nedozvie. Matej Čapkovič z Úradu štátnej komisie pre Aktuality. sk uviedol, že Štátna komisia pre voľby a kontrolu financovania politických strán sa na rokovaní zíde až 8. januára.
„Z toho dôvodu Vám nemôžeme poskytnúť stanovisko štátnej komisie ako kolektívneho orgánu skôr, ako v tento deň po skončení zasadnutia,“ vysvetlil, aktuality.sk
Dag Daniš: Fica dobieha miliardová kauza s mýtom
Vyzerá to tak, že za Fica si oligarchovia sprivatizovali nielen políciu, ale aj diaľnice. Kontrola Najvyššieho kontrolného úradu potvrdila to, na čo sme upozorňovali už pred desiatimi rokmi za prvej Ficovej vlády. Mýtny systém znamenal de facto privatizáciu slovenských ciest. Finančné skupiny a oligarchovia si na formálne štátnych diaľniciach postavili mýtnice a kasy. A zarábajú stovky miliónov eur. Štátu idú len drobné.
Na mýtnom systéme je šokujúce, že štát ho síce splatil (z peňazí prepravcov), no nestal sa jeho vlastníkom. Na kase ďalej sedia oligarchovia.
Ukážkový podvod
Ďalej: NKÚ zistil, že na mýte sa do minulého roku vybralo 1,6 miliardy eur. Viac ako polovicu z tejto sumy si vzali správcovia mýta SkyToll. Teda súkromné firmy. Na investície do ciest, čo je vlastne zmysel mýta, išiel len malý zlomok tejto sumy. Za posledné štyri roky necelých 100 miliónov eur.
Vodiči ďalej jazdia po rozbitých cestách, mestá a obce stále nemajú obchvaty, diaľnice stále končia v poli... Pretože miliardové výnosy z mýta nešli na rozvoj diaľničnej siete, ale do vrecka finančných skupín.
Jednoducho: prvá Ficova vláda odovzdala štátne cesty a mýto súkromným firmám. Vraj len dočasne, kým sa nesplatia investície. No napokon to nechala tak. Štát neprevzal mýtny systém do vlastných rúk (tvrdí, že nemá personál). A ďalej vykrmuje parazitov.
Najväčší tender
Súťaž na mýtny systém bol jedným z najväčších tendrov za prvej Ficovej vlády. V skutočnosti najväčšou privatizáciou štátneho majetku.
Priebeh súťaže bol od začiatku pochybný. Vláda vypísala súťaž. Prihlásili sa veľké firmy, ktoré mali prevádzkovať mýtny systém. Tri firmy s lacnejšími ponukami sa vyradili z hry. Ostala len jedna firma, ktorá mamutiu zákazku dostala prakticky bez súťaže: SkyToll.
Už vtedy bolo zrejmé, že išlo o spoločný podnik oligarchov. V pozadí spoločnosti SkyToll boli schránkové firmy s neznámymi vlastníkmi. A za nimi skupina J&T ako financujúci partner. Plus oligarcha Milan Fiľo.
SkyToll uspel v atrape súťaže s najvyššou cenou. Za systém chcel 26 miliárd korún (852 miliónov eur). Štát prišiel najmenej o šesť miliárd korún (200 miliónov eur), keďže zo súťaže vyrazil výhodnejšie ponuky.
Lenže – to bol len začiatok.
Po podpise zmluvy nasledoval celý seriál dodatkov, ktorými sa navyšovala pôvodná cena. O ďalšie desiatky miliónov eur. A o zmluvné poistky pre Sky Toll.
Výsledok je taký, že Sky Toll sa na slovenských cestách zabetónoval. Má v rukách techniku, kamery, dáta, kasu, čisté výnosy (keďže investičné náklady sú dávno splatené). Vyberá poplatky za rýchlostné cesty a diaľnice, ktoré formálne patria štátu. Späť do ich modernizácie tečie len symbolických pár miliónov eur z miliardového balíka.
„Socialisti“
Prvá Ficova vláda musela zaviesť mýtny systém pre nákladnú dopravu, lebo to vyžadovali pravidlá EÚ. Nakoniec však tieto pravidlá obišla. Pretože z mýtnych výnosov sa nefinancuje rozvoj slovenskej (európskej) diaľničnej siete, ale rozvoj oligarchov.
Výstavba diaľnic sa financovala prevažne z eurofondov. V miliardách eur. A ešte aj tie pristáli cez Váhostav (Doprastav) na účtoch veľkopodnikateľov z pozadia Smeru. Bez toho, aby sa dokončili kľúčové úseky pri Žiline a Ružomberku.
Len na porovnanie: vo väčšine krajín EÚ vrátane tých s pravicovými vládami je mýtny systém štátny. Aj miliardové výnosy z neho sú štátne. Mýtne a diaľničné poplatky sa vracajú späť a slúžia verejnosti vo forme modernizácie ciest, mostov, obchvatov dopravne preťažených miest...
„Socialisti“ okolo Fica sa postarali o to, že na Slovensku mýtny systém nie je v rukách štátu. Je v rukách úzkej skupiny „našich ľudí“. A ostane to tak dovtedy, kým krajnú pravicu s logom Smer-SD nevyprevadíme z vlády, resp. výslnia do... Do chládku, aktuality.sk
Bývalého zástupcu šéfa Trumpovej volebnej kampane odsúdili na 45 dní
Na 45 dní väzenia, pokutu 20 000 dolárov a 300 hodín verejnoprospešných prác odsúdil v utorok americký federálny súd Ricka Gatesa, bývalého zástupcu šéfa volebnej kampane amerického prezidenta Donalda Trumpa. Informoval o tom denník New York Times.
Svoj trest, ktorý mu súd vymeral za účasť na finančných machináciách a za to, že klamal vyšetrovateľom FBI, si Gates môže odpykať prerušovane, napríklad cez víkendy.
„Veľmi ľutujem chýb, ktorých som sa dopustil a robil som všetko pre to, aby som si splnil záväzok všetko napraviť,“ povedal Gates pred federálnym okresným súdom vo Washingtone.
Paula Manaforta, bývalého šéfa Trumpovej predvolebnej kampane a Gatesovho šéfa poslal súd v marci do väzenia na 43 mesiacov za konšpiráciu. Už predtým mu súd vymeral 47 mesiacov odňatia slobody za daňové a bankové podvody súvisiace s poradenskou činnosťou, ktorú vykonával pre ukrajinských politikov. Na tomto procese s Manafortom, ktorý prebehol vlani, vystupoval Gates ako kľúčový svedok. Predtým priznal vinu a spolupracoval s vyšetrovateľmi. /agentury/
Bývalý boss banskobystrického podsvetia Mikuláš Černák uzatvoril v utorok na Okresnej prokuratúre (OP) v Martine dohodu o vine a treste, ktorá sa týka 16 vrážd. Po uzatvorení dohody o tom informoval prokurátor martinskej OP Martin Kováč.
Doplnil, že v platnosti zostáva doživotný trest odňatia slobody s nárokom na podmienečné prepustenie. „Stíhaný bol za 14 skutkov kvalifikovaných ako trestné činy vraždy a dva skutky kvalifikované ako trestné činy všeobecného ohrozenia, lebo vraždy vykonali nástražným výbušným systémom,“ uviedol Kováč.
„Obvinený prijal v rámci dohody prokurátorom navrhnutý trest, v tomto prípade išlo o upustenie od uloženia súhrnného trestu. Taktiež prijal aj prokurátorom navrhnuté ochranné opatrenie, a to zhabanie veci - piatich strelných zbraní. Zároveň s poškodenými uzatvoril dohodu o náhrade škody,“ dodal prokurátor OP, aktuality.sk
Policajti nasadili proti výtržníkom v Paríži slzotvorný plyn
Protestné zhromaždenia sa konali aj v ďalších francúzskych mestách.
Francúzski policajti zasiahli v utorok v centre hlavného mesta Paríž slzotvorným plynom a ohlušujúcimi granátmi proti skupine výtržníkov, ktorá páchala násilnosti počas demonštrácie proti vládnej dôchodkovej reforme.
Podľa reportéra agentúry Reuters radikáli oblečení v čiernom a s maskami a šatkami na tvárach prevracali koše, pokúšali sa rozbiť reklamné pútače a hádzali do policajtov rôzne predmety. Násilnosti vypukli na námestí Place de la Nation. Polícia uviedla, že išlo menšiu skupinu anarchistov, pričom demonštrácia v Paríži mala celkovo pokojný priebeh.
Demonštráciu zorganizovali odborové zväzy. Cieľom je prinútiť prezidenta Emmanuela Macrona, aby upustil od plánovanej reformy štátneho dôchodkového systému.
Protestovali proti reforme dôchodkov
Podľa ministerstva vnútra však na výzvu odborových zväzov zúčastniť sa na utorňajších protestoch zareagovalo omnoho menej ľudí, než počas celoštátneho štrajku a protestov 5. decembra. Návrh dôchodkovej reformy počíta s vyšším vekom odchodu do dôchodku. Do protestov sa zapojili aj učitelia, lekári, právnici či obsluhujúci personál Eiffelovej veže v Paríži.
Ľudia dochádzajúci do práce verejnou dopravou i turisti čelili v utorok už 13. dňu štrajku, ktorý vyhlásili zamestnanci železníc domáhajúci sa zachovania svojho súčasného penzijného systému, pretože im zaručuje odchod do dôchodku krátko po dovŕšení 50 rokov. Pre štrajk učiteľov majú problémy aj rodičia a žiaci, ktorým v školách zrušili semestrálne skúšky.
Štrajkovali aj zdravotníci
Mnohé nemocnice v utorok povolali externých zamestnancov, aby takto zabezpečili neodkladnú starostlivosť o pacientov, keďže zdravotné sestry, lekári a lekárnici šli do štrajku za zachovanie systému štátnych nemocníc. Ten v dôsledku rokov znižovania nákladov zažíva veľké problémy.
V súvislosti s protestným pochodom a mítingom, ktorý sa začal v utorok popoludní, polícia rozmiestnila okolo Elyzejského paláca, sídla hlavy štátu, zátarasy. Protestné zhromaždenia sa konali aj v ďalších francúzskych mestách, aktuality.sk
Dag Daniš: Daňo nepatrí do väzby za výtržníctvo. Problém je inde
Keď „youtuberov“ Martina Daňa a Rudolfa Vaského zadržala NAKA, reakcie boli prevažne pozitívne. Napriek tomu, že postup polície bol sporný. Volanie po tvrdom zákroku a väzbe pre zločincov môže byť užitočné. V prípade stíhania Daňa bol však potlesk časti verejnosti nepochopiteľný.
Za prehnané alebo sporné môžeme považovať aj rozhodnutie o jeho väzobnom stíhaní.
Polícia sa v piatok na Facebooku pochválila, že zadržala Daňa s Vaským a žiada väzbu. Teda krajné opatrenie. Nevysvetlila však obsah a pointu úderu: za čo presne sú Daňo s Vaským stíhaní a prečo majú ísť do väzby. Jasné to nebolo ani po troch dňoch ich pobytu v cele.
Aby nedošlo k nedorozumeniu: vyšetrovanie, resp. stíhanie Daňa s Vaským je úplne v poriadku. Obaja na sociálnych sieťach produkovali nielen sprosté reči a hrubé urážky, ale aj to, čo môže byť považované za podnecovanie násilia. Čo je trestné. Kto s roxorom v ruke vykrikuje, že niektoré skupiny ľudí treba ubiť na smrť a menuje tých, ktorí majú „skapať“, mal by naraziť na zákon. Čiže na vyšetrovateľa a prokurátora.
Potiaľto je postup polície primeraný.
Celkom iná vec je navrhovať krajný zásah do práv človeka – väzbu (obmedzenie jeho osobnej slobody pred odsúdením). Alebo zverejniť to, no zamlčať, za čo majú byť podozriví väzobne stíhaní.
Jedna vec je vyšetrovať (stíhať) ľudí za ich prejav. To môže byť správne, ak ohrozujú verejný poriadok. Druhá vec je zatvárať ľudí za ich prejav. To by sa malo diať len v mimoriadnych, krajných prípadoch.
A ešte horšie je, ak úrady zverejnia, že niekoho zavreli. Veľká časť „facebookov“ to následne oslávi. No bez toho, aby poznala presný dôvod. A takmer nikto nedvíha prst. A nepripomína, že aj otravní magori majú svoje práva.
Tento povrchný prístup k zatváraniu ľudí za ich prejav – nie k stíhaniu, k zatváraniu – sa nám môže vypomstiť.
Daňo s Vaským neskončili vo väzbe za podnecovanie k nenávisti ani za podnecovanie k násiliu. A ani za nebezpečné prenasledovanie. Zavreli ich za slovné výtržníctvo, resp. za slovné napadnutie „nepriateľov“. Za tých považujú novinárov, tretí sektor, liberálov... O pár rokov neskôr, za inej vlády, sa môže stať, že úrady budú chytať a zatvárať „zločincov“ (online výtržníkov), ktorí slovne napadli kresťanov. Alebo Slovanov. Slovných útokov tohto typu – aj tých agresívnych, intenzívnych a opakovaných – sú na sociálnych sieťach tony.
Pri väzbe za slovné prečiny by mali nielen úrady, ale aj mienkotvorné autority vyžadovať právny purizmus. Teda nespochybniteľné dôvody, že väzba – dočasné obmedzenie osobnej slobody pred odsúdením – je nevyhnutná.
Pri Daňovi, na rozdiel od Vaského, je to otázne.
Obaja skončili vo väzbe za slovné útoky (výtržníctvo) pre obavy, že by pokračovali v trestnej činnosti.
Tento dôvod by mohol platiť pri Vaskom. Už bol trestne stíhaný za neprijateľné reči, konkrétne za podnecovanie násilia. Vaský v minulosti povedal toto: „Tie roxory použijeme na ukončenie revolúcie... najprv spíšeme zoznam ľudí, ktorí budú ubití, potom ich pochytáme a ubijeme na smrť“.
V prípade Vaského stíhanie nezabralo. Pokračoval v tom aj neskôr. Čo by mohol byť dôvod na jeho väzobné stíhanie. Posúvanie hraníc pri podnecovaní násilia a útokoch je nebezpčené a spoločnosť sa pred ním musí brániť.
Daňo však za svoje reči, akokoľvek provokačné, tupé a nebezpečné, ešte trestne stíhaný nebol. Napriek tomu skončil vo väzbe aj on.
Minimálne pri Daňovi platí, že by mal byť tresnte stíhaný na slobode. A do väzby za Vaským by mal ísť až potom, čo by pokračoval v podobnej trestnej činnosti, za ktorú je stíhaný.
Ďalším krokom by mal byť rýchly súdny proces. A prípadný trest – nielen za výtržníctvo, ale hlavne za podnecovanie násilia a nebezpečné prenasledovanie. Pri trestných činoch, kde na seba narážajú sloboda slova a Trestný zákon, by malo byť prioritou úradov rázne a rýchle odsúdenie páchateľov. Nie pózy na Facebooku a čudné rozhodnutia o dočasnej väzbe...
A napokon, v prípade Daňa a Vaského by mala NAKA vyšetriť aj to najdôležitejšie. Ich prepojenia s Marianom Kočnerom. A podozrenia, že jednou z ich úloh bolo robiť PR-služby tomu, kto je stíhaný za objednávku vraždy novinára.
V službe Kočnera
Kočner sa minulý rok netajil tým, že mieni Daňove „projekty“ finančne podporiť. Firma Končerovho právnika sponzorovala Daňove mediálne aktivity. Išlo o firmu Bella Tavola, ktorá patrí advokátovi Mandzákovi.
Navyše, Kočnerovi právnici Mandzák a Para zastupujú Vaského a Daňa.
Teda: je zrejmé, že Daňo s Vaským mali byť na výplatnej páske Kočnera alebo jeho ľudí. Zjavne s nimi rátal pri plánovanej diskreditačnej kampani proti novinárom v roku 2018. Čo zistil Tóthov tím sledovaním novinárov, to mali neskôr Daňo s Vaským zverejňovať.
Rovnako s nimi Kočner rátal pri ovplyvňovaní súdneho procesu v kauze zmenky. Daňo tajne nahrával prokurátora Šantu počas rozhovorov s novinármi. Následne to zverejňoval. Narúšal a spochybňoval súd. A mimoriadne agresívnym spôsobom provokoval a napádal novinárov. Najmä tých, ktorí sa intenzívne venujú Kočnerovi.
Daňo a Vaský mali vykonávať špinavú prácu pre Kočnera. A robiť mu „kampaň“.
Platenú.
Toto je to najdôležitešie, čo by sa mal dozvedieť radikálny fanklub Daňa a Vaského: ich domácou úlohou bolo vylievať špinu na mediálnych a politických nepriateľov Kočnera.
Daňo a Vaský boli súčasťou Kočnerovho „komanda“.
Časť z ich výtržníctva, slovných útokov a podnecovania násilia bola vykonaním zadania. Za finančnú či materiálnu podporu od človeka, ktorý je podozrivý z objednávky vraždy, z vykrádania štátnej kasy. A z korupčného obcovania s establišmentom okolo Kaliňáka a Fica.
Hrajú sa tu na obete slobody slova a na prenasledovaných revolucionárov. S nemalým prispením aktivistickej nadpráce úradov. A pritom sú to hlavne malí, lacní alternatívni žoldnieri, čo nepohrdli bankovkami, po ktorých steká krv, aktuality.sk
Po Sýrii môžu Turci zasahovať aj v Líbyi. Ak Tripolis požiada o pomoc
Turecko by mohlo svojich vojakov vyslať do Líbye, pokiaľ ich o to požiada tamojšia vláda. Po operáciách na severe Sýrie, za ktorú Turkov pred časom kritizoval Západ, sa tak vojensky môžu angažovať aj na severe Afriky.
Ankare právo na zásah dáva bezpečnostná dohoda, ktorú koncom novembra podpísala s medzinárodne uznanou vládou pod vedením premiéra Fajíza al-Sarradža.
„Budeme brániť práva Líbye a Turecka vo východnom Stredozemí,“ cituje stanica Al-Džazíra vyhlásenie tureckého prezidenta Recepa Tayyipa Erdogana, „sme viac než pripravení poskytnúť Líbyi všetku potrebnú podporu.“
Maršal pred bránami
Ankara by Tripolisu mohla pomocť s výzbrojou nielen pri pozemných, ale i námorných či leteckých operáciách, líbyjská vláda by ju mohla požiadať aj o zdieľanie spravodajských informácií.
Podpis dohody prichádza v čase, keď verejne zaznieva, že sa al-Sarradžov vojenský súper, poľný maršal veliaci Líbyjskej národnej armáde Chalíf Haftar chystá vstúpiť do Tripolisu.
„Sme vo finálnej fáze bitky,“ citovala samozvaného ministra zahraničných vecí vlády v Tobruku, ktorá je Haftarovým spojencom, Abdulhadiho Lahwíja pred pár dňami agentúra Bloomberg, „toto je náročná operácia.“
•	V Líbyi proti sebe stoja dve vlády.
•	Západ krajiny má pod kontrolou Vláda národnej dohody so sídlom v Tripolise, ako oficiálnu vládu ju uznáva Organizácia spojených národov.
•	Východ krajiny má zasa pod kontrolou maršal Haftar, ktorého jednotky sa od apríla pokúšajú získať Tripolis.
•	Za Haftarom okrem Rusov stoja aj Spojené arabské emiráty, Egypt a Francúzsko, naopak vláda v Tripolise dostáva podporu Turecka, Kataru a Talianska.
S Rusmi za chrbtom
Zapojenie Turkov by znamenalo aj to, že sa v teréne podobne ako v Sýrii opäť ocitnú v súperiacej pozícii voči Moskve.
Viaceré médiá už pred niekoľkými mesiacmi prišli s informáciou, že Rusi do regiónu vyslali najmenej tisícku žoldnierov z tzv. Wagnerovej skupiny, ktorú spájajú s ruským oligarchom blízkym prezidentovi Vladimirovi Putinovi Jevgenijom Prigožinom. Tí majú neoficiálne bojovať práve po Haftarovom boku.
Kremeľ tvrdenia o tom, že v Líbyi sú prítomní ruskí žoldnieri, popiera. Putinov hovorca Dmitrij Peskov nazval reči o wagnerovcoch kačicou a šéf ruskej diplomacie Sergej Lavrov pre zmenu odkázal, že Rusi v Líbyi nestoja na žiadnej strane konfliktu.
Podľa stanice Al-Džazíra však vláda v Tripolise zdokumentovala od 600 do 800 ruských bojovníkov, zbiera dokonca ich mená, aby ich mohla odprezentovať v Moskve. O situácii v Líbyii chce s Putinom hovoriť aj Erdogan, na stôl by sa mohla dostať už v januári počas Putinovej návštevy Turecka pri príležitosti spustenia plynovodu TurkStream.
Sporne si delia more
Dohody tureckej a líbyjskej vlády majú aj ďalší rozmer, ktorým sa dostali do diplomatickej prestrelky s Grékmi, no i s Európskou úniou. Ankara sa s Tripolisom totiž v novembri dohodla aj na vymedzení spoločných námorných hraníc.
Podpísané memorandum vytvára vodný koridor medzi tureckým a líbyjským pobrežím, pričom ich spoločná hranica prechádza poblíž gréckych ostrovov Kréta, Kasos či Karpathos.
Podľa Atén je daná dohoda o exkluzívnej hospodárskej zóne v rozpore so zákonom a blokuje (grécke) vrty okolo Kréty.
Podľa denníka The Guardian Turci riskujú, že sa proti nim postaví nielen Grécko, ale aj Cyprus, Egypt, Izrael, Jordánsko a Taliansko, teda krajiny, ktoré spája partnerstvo vo Východostredomorskom fóre o plyne. Podľa odhadov sa v regióne nachádza okolo 122 biliónov kubíkov plynu.
V reakcii na podpis memoranda už Gréci vykázali líbyjského veľvyslanca v Aténach, aktuality.sk
Za prácu v Taliansku platil rumunskú mzdu, milionárovi zhabali majetok
Talianskemu špekulantovi zhabali desiatky domov a luxusných apartmánov. Hodnotu zhabaného majetku vyčíslili na 15 miliónov eur. Talianska polícia siahla na majetok 63-ročného Giancarla Bolondiho. Podnikateľ, ktorý je okrem iného obvinený z daňových únikov, sa totiž „vynašiel aj pri znižovaní nákladov na zamestnancov“.
Podľa talianskeho denníka la Repubblica boli pracovníci v Taliansku nútení podpísať rumunskú pracovnú zmluvu, aby získali zamestnanie v Bolondiho logistickej spoločnosti Premium Net. Mesačne si prišli na 1 400 rumunských leu, čo je v prepočte vyše 300 eur.
Pozrite si, ako talianska polícia zabavila majetok veľkého daňového podvodníka a vykorisťovateľa zamestnancov:
Zmrazili aj účty v banke
Zmluvy so zamestnancami podpisovali v agentúre v Budapešti. Za prácu v Taliansku však zamestnancov vo veku zväčša 20 až 45 rokov vyplácali najmä v rumunskej mene a len menšiu časť odmeny za prácu dostávali v eurách.
Bolondi v rokoch 2012 až 2018 šéfoval sieti konzorcií a družstiev, ktoré prijímali pracovnú silu a používali voči zamestnancom vykorisťovacie praktiky. Vyhrážali sa im, že ak nebudú s podmienkami súhlasiť, prepustia ich.
Polícia zabavila špekulantovi celkom 120 nehnuteľností v Miláne, Lodi, Brescii, Turíne, Janove i ďalších mestách a zmrazili aj jeho peniaze na bankových účtoch. Celkovo mu siahli na majetok za najmenej 15 miliónov eur. Talian je pritom podozrivý z toho, že len na daňových únikoch obral štát o 14 miliónov eur.
V domácom väzení
O zhabaní majetku 63-ročného Taliana, ktorý v súčasnosti žije vo Švajčiarsku, rozhodol súd v Miláne na žiadosť prokurátorov. Bolondi je už od júla 2018 v domácom väzení. Peniaze, o ktoré Bolondi ukrátil zamestnancov, si podľa spravodajského webu bresciatoday.it investoval do nehnuteľností vrátane 80 domov a viacerých luxusných apartmánov, aktuality.sk
Žilina predstavila dohodu s firmami podnikateľa Trabelssieho
Medzi mestom Žilina a spoločnosťami Georgea Trabelssieho sú dlhodobo problémové vzťahy.
O návrhu dohody, ktorou chce mesto Žilina vysporiadať majetkové a obchodné vzťahy so súkromnými spoločnosťami podnikateľa Georgea Trabelssieho, diskutovala v utorok verejnosť s vedením mesta na pôde Mestského úradu (MsÚ) v Žiline. Dohoda je vypracovaná v dvoch variantoch a o jej konečnom znení rozhodnú žilinskí poslanci na mimoriadnom mestskom zastupiteľstve 20. decembra.
Primátor Žiliny Peter Fiabáne vysvetlil, že pri prvom variante získa mesto od podnikateľa parkovaciu politiku, rozostavaný areál na Karpatskej ulici a kaštieľ v Bytčici zámenou za obchodný podiel v Žilinskej parkovacej spoločnosti (ŽPS) a nehnuteľnosti na Košickej ulici.
„Druhý variant predpokladá, že do rúk mesta prejde parkovacia politika, rozostavaný areál na Karpatskej ulici, areál Domu techniky a športová hala na Bôriku. Spoločnosti G. Trabelssieho by mali získať obchodný podiel ŽPS, nehnuteľnosti na Košickej ulici a doplatok vo výške 6,28 milióna eur," uviedol žilinský primátor.
Problémové vzťahy
Podotkol, že od zverejnenia návrhu dohody sa stretáva s rôznymi reakciami. „Začnem od pozitívnych, že konečne sa k tomu niekto postavil čelom a rozhodol sa vysporiadať s vecami, ktoré ťažia mesto. Cez politické zneužívanie témy, po legitímne otázky odborníkov aj laickej verejnosti. Lebo potrebujú pochopiť rámec zmluvy - v čom sú jej výhody, nevýhody a kde sú prípadné riziká. Reakcia je adekvátna téme, ktorá je veľmi ťažká a náročná. A veľmi dôležitá pre mesto. Našou úlohou je komunikovať a odpovedať. Je to na poslancoch, uvidíme na zasadnutí mestského zastupiteľstva,“ povedal Fiabáne.
Predkladané materiály o vzájomnom vysporiadaní vzťahov sú podľa hovorkyne SIRS Ivany Strelcovej výsledkom niekoľko mesiacov trvajúcich vzájomných rokovaní medzi mestom Žilina a skupinou SIRS.
„Sú kompromisom, na ktorý je skupina SIRS ochotná pristúpiť, za účelom definitívneho usporiadania viacerých komplikovaných vzťahov s mestom Žilina. Naším záujmom je definitívne vyriešiť dlhodobé problémové vzťahy na oboch stranách sporu,“ dodala Strelcová, aktuality.sk
Hantuchová otvorila Jágrovi oči. Slovanky sú najlepšie, vraví legenda
Jaromír Jágr vzťah s bývalou slovenskou tenistkou Danielou Hantuchovou nepriznáva.
Hantuchovú načapali s Jágrom v centre Prahy. Nie je to jej prvý športovec. V rozhovore s fanúšikmi jeho facebookového profilu však sám uznal, že „slovanské typy sú najkrajšie, nedá sa nič robiť, tak to je. My chalani máme šťastie, že sme sa tu narodili,“ pousmial sa majiteľ a zároveň hráč Kladna.
„Mám rád dievčatá z Československa,“ uznal neskôr.
Keď sa však zvrtla reč na Hantuchovú, Jágr bol opatrný. V odpovedi na otázku, ako bude tráviť vianočné sviatky, však čo-to naznačil.
„Neviem, kde budem tráviť Vianoce, s rodičmi, alebo so sestrou. A Silvester? Som pripravený na čokoľvek! Ak má niekto nejakú skvelú párty, ozvite sa, som voľný ako vták,“ dodal./agentury/